IB3 | El Consell d’Eivissa assegura que fa feina per corregir les deficiències detectades a les estacions d’ITV de les Pitiüses
El Consell d’Eivissa assegura que fa feina per...
Portada > política > El Consell d’Eivissa assegura que fa feina per corregir les deficiències detectades a les estacions d’ITV de les Pitiüses
El Consell d’Eivissa assegura que fa feina per corregir les deficiències detectades a les estacions d’ITV de les Pitiüses
El Consell de Mallorca diu que les mancances detectades a l'illa no comprometen la validesa de les inspeccions, però incrementarà els protocols de qualitat
18/04/2018 15:07h
Els usuaris que han passat aquest dimecres l’ITV a les estacions de Santa Gertrudis i a Formentera ho feien confiats que les inspeccions són vàlides a pesar de l’informe de la Sindicatura de Comptes, que diu que no estan acreditades per prestar el servei i que tenen mancances que no garanteixen que les inspeccions compleixin la llei.
L’informe diu que les dues estacions de les Pitiüses no compleixen el que marca la llei quant al règim d’auditories i de controls de qualitat interns, ni a la freqüència de les revisions i dels calibratges dels equips d’inspecció. El Consell d’Eivissa reconeix els problemes detectats i assegura que ja fan feina per poder resoldre’ls.
A Mallorca l’informe diu que les estacions de Son Castelló, Inca i Manacor tampoc tenen el certificat que els acredita per la inspecció tècnica de vehicles. Els conductors que havien de passar avui la revisió es mostraven sorpresos de la notícia
El Consell de Mallorca diu que això no afecta la validesa de les inspeccions. Avancen, però, que milloraran els protocols de qualitat amb el nou model de gestió de les ITV que entrarà en vigor a partir de juny. Llavors el Consell assumirà la gestió econòmica, la supervisió i el cobrament de la taxa a les quatre estacions d’ITV de Mallorca i una empresa subcontractada farà les inspeccions.
De les vuit estacions d’ITV de les Illes només les de Maó, Ciutadella i la de Son Oms a Palma tenen el certificat que els acredita per l’ITV.